Cuneiform Tablet VS 26 71 (VAT 9301)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
a-na im-dí-DINGIR qí-bi-ma um-ma ú-zu-a-ma iš-tù a-na ku-na-na-mì-it e-ru-bu-ni-ma a-na ir-ti-kà a-ru-qú a-šùr ù IŠTAR-ZA-AT li-tù-lá ma-tí-ma ṭup-pí-kà lá áš-me-ú ki-ma ṭup-pí-kà lá áš-me-ú pá-nu-a a-ṣé-ri-kà a-na a-lá-ki-im kà-du um-ma a-na-ku-ma iš-tù-ma KÙ.BABBAR 1 GÍN ir-tù-qá-ni-ni a-dí té-er-tí a-bi-a ù be-li-a i-lá-kà-ni-ni lá am-ta-qú-ut-ma KÙ.BABBAR 1 GÍN lu-ša-zi-iz-ma e-en₆ a-bi-a ù be-lí-a lá-mu-ur am-ta-qú-ut-ma KÙ.BABBAR 1 GÍN uš-ta-zi-iz ki-ma té-er-ta-kà mì-ma-a-ša lá áš-me-ú a-na kà-ri-im šé-pí pá-ar-sà-at a šu-mì-kà pá-al-ḫa-ku-ma ù a-šar 1 GÚ.TA a-na ší-a-ma-tim a-du-nu i-na KÙ.BABBAR 10 GÍN.TA ma-aḫ-ṣa-ku ù gi-mì-li a-ga-mì-il₅-ma i-da-a kà-áb-sà ù a-na-ku a-na-kam i-ṣé-er KÙ.BABBAR 1 GÍN ša e-pu-šu a-ḫu-al ù a-zu-áb a-bi a-ta be-lí a-ta mì-šu-um ÌR-ad-kà ke-nu-um a-na-ku i-na lá a-ší-ri a-ḫa-liq ù a-na ša-an-ú-tim KÙ.BABBAR 1 GÍN e-pá-áš ki-ma ṭup-pá-kà áš-me-ú-ma ù a-bu-ša-lim té-er-tám ša ta-ta-ú-šu-ni e-ta-wu-ni ṭup-pí a-ni-ú-tim a-dí ḫa-am-ší-šu ú-šé-bi₄-lá-ku-ma té-er-tám lá tù-ta-e-ra-am šu-ma li-bi-kà ma-a a-na ir-tí-kà qá-ru-bi ta-ta-ú e-né-kà a-ta-mar kà-ṣa-ar pu-šu-ke-en₆ ša i-na sá-ri-dim ta-za-na-kà-ra-ni šé-na-šu šu-ma-am ma-aḫ-ri-kà lá-áš-ku-un ša KÙ.BABBAR 10 ma-na qí-ip-tám ki-ma a-na u₄-me qí-ip-tim DAM.GÀR ta-qí-pu ša KÙ.BABBAR 10 ma-na ù i-a-tí dí-na-ma i-na re-eš₁₅ qí-ip-tim ša ta-da-na-ni 10 GÚ URUDU ma-sí-am i-na tur₄-ḫu-mì-it a-na ša ki-ma ku-a-tí lá-dí-in-ma URUDU a-na bu-ru-uš-ḫa-dum le-ru-ub-ma KÙ.BABBAR ma-lá i-ma-qú-ta-ni a-na a-lim{ki} lu-šé-bi-il₅-ma ší-ma-am a-na qí-ip-tí-a i-na bé-tí-kà li-iš-ú-mu e-zi-ib a-na a-wa-tim a-ni-tim mu-ug-ra-ni-ma KÙ.BABBAR 1 GÍN ša i li-bi-kà a-mu-ru a-dí a-ta sà-aḫ-ra-tí-ni na-áb-ri-tám a-ni-tám i-na ku-na-na-mì-it a-na qí-ip-tí-a lá-áb-re-ma ù ma-lá e-pu-šu a-mu-ur lá-ma ṭup-pá-kà ša šé-ep a-bu-ša-lim áš-me-ú 5 GÚ URUDU ma-sí-am i-ṣé-er DAM.GÀR ke-nu-tim ša wa-ar-ḫi-ša-ma URUDU 1 GÚ.TA i-ša-qú-lu-ni-ni a-dí-ma a-šu-mì <big_gap> ak-lá šu-ma-mì-in lá a-wa-tim a-ni-tim lu-mì-in a-tal-kam a-ma {d}IŠKUR-pí-lá-aḫ li-iš-ta-me a-dí a-ma-kam lá tù-ší-ri-ni bu-lá-tí-a lá ú-kà-lá-am-kà iš-tù tù-šé-ší-ri-ni LÁ 10 GÚ URUDU ma-sí-am lá-áp-ta-kum 15 GÚ URUDU ma-sí-am a-kà-ša-da-kum ù ḫu-bu-li lu-ša-bi-kà-ma lu-qú-tí dí-na-am ù i-nu-mì e-né-kà a-mu-ru <big_gap> <gap> <big_gap> <gap>-e-ma šu-ma-am lá-áš-ku-un lá wa-ra-ad-kà ke-nu-um a-na-ku iš-tí {d}IŠKUR-pì-lá-aḫ ṣú-ḫa-ar-kà li-li-kam-ma lá-tal-kam-ma e-né-kà lá-mu-ur mì-šu-um e-na-kà i-ze-ra-ni áš-ta-lá-al a-ša-me-ma ma-ḫa-i iš-tí a-mur-IŠTAR úṣ-a-am iš-tí {d}IŠKUR-pì-lá-aḫ ṭur₄-da-šu DUMU PUZUR₄-{d}MUŠ uš-ta-bi té-er-ta-kà a-na a-lim{ki} a-na PUZUR₄-{d}MUŠ ù a-wi-lá-tí-ni li-li-ik